钦定古今图书集成/理学汇编/学行典/第228卷 > 《孝感灵芝卷序》吴孟祺
## 钦定古今图书集成/理学汇编/学行典/第228卷 > 《孝感灵芝卷序》吴孟祺

余友韩子者，昔当彊仕之年，数遘利见之期，乃奉其
母氏之命，直以善养称，依依膝下。韩子奉命惟谨，若
将终身焉。岁值大祲，韩子捐其积，得麦二百石，输之
官以赈，曰：“吾以是为母祈也。”乃其母康而寿，历九十
岁而终，韩子犹未已也，乃躬自筑土成坟而庐焉。凡
问安上食，如其初丧然。余亟往劳之，非是弗出也。未
几，韩子以书来谢，使者言夏秋之月，有芝荐生冢上，
凡三本。予乃作而叹曰：“是天以是为韩子瑞也，而母
亦以诏韩子也乎？”夫芝，神草也，又和气之所蒸融焉
者，苟非其人，终其身不可得见。故人之称之者，必曰
灵芝灵芝云。天以韩子为其母祈于二十年之前，而
卒跻上寿，盖可谓人之瑞者矣。故生“兹瑞草以昭之，
重其类也。若母之诏韩子也，岂不以先王制礼，弗敢
过也。汝以过礼处我，而又徼共赐于天，汝之爱我，终
无已乎？”君子曰：“至矣哉！韩子之奉其亲也，母一言而
不敢违也。乃天从其祈，又昭其瑞，天其无爽于韩子
也哉！”鲁藩有务本子者，中立子者闻而嘉之，乃为颜其册曰：《孝感灵芝》。而诗以鸣，其盛达乎天者也。韩子
同类者，又从而和之。余老矣，姑为序，其闻如此。呜呼！
天人相感之理，可以深绎也夫！